ജോലികഴിഞ്ഞ് വീട്ടിലേക്ക് മടങ്ങിയ യുവാവിനെ മര്ദ്ദിച്ചെന്ന് പരാതി, എസ്.ഐക്ക് സസ്പെന്ഷന് പോത്തന്കോട്: ജോലി കഴിഞ്ഞ് വീട്ടിലേക്ക് മടങ്ങുമ്ബോള് യുവാവിനെ പൊലീസ് തടഞ്ഞുനിറുത്തി മര്ദ്ദിച്ചതായി പരാതി. കഴക്കൂട്ടം രാമചന്ദ്രനഗര് നന്ദനത്തില് യു.വി. ഷിബുകുമാറിനെയാണ് 40 കഴക്കൂട്ടം പൊലീസ് മര്ദ്ദിച്ചത്. സംഭവം വിവാദമായതോടെ എസ്.ഐ വിമലിനെ സിറ്റി പൊലീസ് കമ്മിഷണര് ബല്റാംകുമാര് ഉപാദ്ധ്യായ സസ്പെന്ഡ് ചെയ്തു. ഞായറാഴ്ച രാത്രി 8നായിരുന്നു സംഭവം. ജോലി കഴിഞ്ഞ് കഴക്കൂട്ടം റെയില്വേ ഓവര്ബ്രിഡ്ജിന് താഴെയുള്ള സര്വീസ് റോഡുവഴി വീട്ടിലേക്ക് നടക്കവേ സ്വകാര്യ വാഹനത്തിലെത്തിയ എസ്.ഐമാരായ വിമലും വിഷ്ണുവും അടങ്ങിയ സംഘം മര്ദ്ദിച്ചെന്നാണ് പരാതി. കാറില് നിന്ന് ചാടിയിറങ്ങിയ എസ്.ഐ വിഷ്ണുവാണ് പ്രകോപനവുമില്ലാതെ തന്നെ മര്ദ്ദിച്ചതെന്ന് ഷിബുകുമാര് ഡി.ജി.പിക്കും മുഖ്യമന്ത്രിക്കും നല്കിയ പരാതിയില് പറയുന്നു. എന്നാല് ഇപ്പോള് സസ്പെന്ഷനിലായിരിക്കുന്നത് പ്രിന്സിപ്പല് എസ്.ഐയായ വിമലാണ്. ഷിബുകുമാറിന്റെ ശരീരമാസകലം പൊലീസിന്റെ ലാത്തിയടിയേറ്റ പാടുകളുണ്ട്. ലഹരിമാഫിയാസംഘങ്ങള് ഓവര്ബ്രിഡ്ജിനുതാഴെ സ്ഥിരമായി എത്താറുണ്ടെന്ന റസിഡന്റ്സ് അസോസിയേഷന്റെയും നാട്ടുകാരുടെയും പരാതി നിലവിലുണ്ടെന്നും അതിന്റെ ഭാഗമായാണ് എസ്.ഐയുടെ നേതൃത്വത്തിലുള്ള സംഘം സ്ഥലത്തെത്തിയതെന്നുമാണ് പൊലീസിന്റെ വാദം. മദ്യപാനികള് തമ്മിലുള്ള സംഘര്ഷത്തിലാണ് ഷിബുകുമാറിന് പരിക്കേറ്റതെന്നും പൊലീസ് പറഞ്ഞു. എന്നാല് റസിഡന്റ്സ് അസോസിയേഷന് പരാതിയൊന്നും നല്കിയിട്ടില്ലെന്ന് ഭാരവാഹി കൂടിയായ ഷിബുകുമാര് പറഞ്ഞു.